ሼኽ ኑር ኢማምን በመግደል የተጠረጠሩ ግለሰቦች ማንነት ይፋ ሆነ
አዲስ አበባ፤ ሐምሌ 4/2005 (ዋኢማ) –  በደቡብ ወሎ የእስልምና ኃይማኖት አባት በሆኑት በሼክ ኑር ኢማም ላይ አሰቃቂ ግድያ በፈፀም የተጠረጠሩ ሽብርተኞች በቁጥጥር ዋሉ፡፡ተጠርጣሪዎቹ በቁጥጥር ስር የዋሉት የብሔራዊ መረጃ እና ደህንነት አገልግሎትና የፌዴራል ፖሊስ የጋራ የፀረ ሽብር ግብረ ሃይል ከህዝቡ ጋር በመሆን ባደረገው የተቀናጀ ክትትል ነው፡፡ግብረ ሀይሉ እንዳስታወቀው ከህዝቡ እና ከደቡብ ወሎ አስተዳደር ጋር በመቀናጀት በሼህ ኑር ኢማም ላይ አሰቃቂ የግድያ ወንጀል በመፈፀም የተጠረጠሩትን የሽብር ቡድን አባላት ለመያዝ ሰፊ ጥረት ሲደረግ ቆይቷል፡፡በዚሁ መሰረት በእኚህ የእስልምና አባት ላይ ድርጊቱን ከፈፀሙ በኋላ ተሸሽገው ለማምለጥ የሞከሩትን ተጠርጣሪ የሸብር ቡድን አባላት በቁጥጥር ሰር ማዋሉን ገብረኃይሉ ገልጿል፡፡በቁጠጥር ስር ከዋሉት አሸባሪዎች መካከል የሽብር ጥቃቱን በማቀድ  ፣በማቀነባበርና በመምራት የተጠረጠሩ እንደሚገኙበት ነው  የፀረ ሽብር ግብረኃይሉ ያብራራው፡፡ከሽብር ቡድኑ አባላት መካከል ይመር ሁሴን የተባለው ተጠርጣሪ ግድያውን ከፈፀመ በኋላ ወደ አዲስ አበባ በመጓዝ ሁለት ሌሊት አድሮ በሶሰተኛው ቀን ጠዋት በአውቶብስ በመሳፈር ከአዲስ አበባ ወጪ ወዳለ ስፍራ እየሸሸ ሳለ በቁጥጥር ስር መዋሉን አመልክቷል፡፡ተጠርጣሪው ይመር ሁሴን ሞላ ግድያውን እንዲፈፅም ትእዛዝ የሰጠው እና የጥቃቱ መሪ የሆነው ተጠርጣሪ ዑመር ሁሴን አሊ ደግሞ በደሴ ከተማ በመጀመሪያ በአማቾቹ ቤት ተሸሽጎ የቆየ ሲሆን ፥ በመጨረሻም በግብረ አበሩ ቤት ተደብቆ ሳለ በቁጥጥር ስር መዋሉን ግብረ ኃይሉ ገልጿል፡፡ተጠረጣሪው ግድያው የተፈፀመበትን ሽጉጥ ከነጥይቱ በመምራት በኤግዚቢትነት እንዲያዝ ማድረጉንም ግብረ ኃይሉ ያስታወቀ ሲሆን ፥ በሽብር ወንጀሉ ላይ የተጀመረው ምርመራም ተጠናክሮ መቀጠሉን ገልጿል፡፡የሼክ ኑር ኢማም ግድያን ተከትሎ በተለይ በደሴ ፣ በኮምበልቻ እና በኃይቅ ከተሞች ህዝቡ ባካሄዳቸው ሰላማዊ ሰልፎች መንግስት ወንጀለኞችን በቁጥጥር ስር በማዋል በአፋጠኝ ለህግ እንዲያቀርባቸው መጠየቁ የፀረ ሽብር ግብረ ኃይሉ አስታውሷል ሲል ፋና ብሮድካስቲንግ ዘግቧል፡፡ 